Tror bremsesvikt forårsaket togulykke i Canada
Søndag kommenterte selskapet som opererer togene, Montreal, Maine & Atlantic Railway for første gang hva som kan ha forårsaket ulykken. Ifølge selskapet skal både lufttrykkbremsen og den manuelle bremsen ha blitt aktivert før toget ble forlatt like utenfor den lille byen fredag kveld lokal tid. Selskapet skriver i en pressemelding at en av deres teorier er at noen har satt lokomotivet ut av drift etter at føreren hadde parkert og forlatt toget. Dette skal ha ført til at lufttrykkbremsene ikke hadde nok kraft til å holde godstoget i ro. En journalist fra Toronto Star skriver at han har hørt fra kilder i togselskapet at det er to måter dette kan gjøres på: Enten kan man trekke i en nødutløser på utsiden av lokomotivet eller gå inn i førerhuset og tukle med bremsen der.Under en time etter at toget ble parkert skal en forbipasserende ha ringt brannvesenet for å melde at toget sto i brann. Brannmannskap fra Nantes rykket ut og sammen med tilsatte i togselskapet slukket de brannen og sikret toget. - Det er ikke uvanlig at tog innimellom slår gnister, forklarte Ed Belkaloul som leder den caandiske trafikksikkerhetskomiteen. Han sa at brannen i forkant av ulykken vil bli del av etterforskningen, selv om togselskapet mener at brannen ikke er skyld i at de 73 tankvognene løsnet. Etterforskere fra canadiske myndigheter advarer mot å trekke konklusjoner for tidlig. De fant søndag togets ferdskriver, togets "sorte boks", og sier det er motstridende informasjon om hva som forårsaket ulykken.Hele bykjernen ble dekket av ild da fire tankvogner eksploderte lørdag. Hver av vognene inneholdt 113.000 liter råolje. - Alle flammene er nå slukket. Vi greide det, sier brannsjef Denis Lauzon på en pressekonferanse natt til mandag norsk tid. Fem personer er bekreftet døde, mens rundt 40 personer er fortsatt savnet i Lag-Megantic. Siden brannmannskapet har slitt med å få slukket flammene etter ulykken er det først nå at letingen etter ofte kan komme skikkelig i gang. Ulykken førte til enorme ødeleggelser i sentrum av den lille byen 250 kilometer øst for Montreal. Rundt 2000 mennesker måtte flykte fra hjemmene sine, og statsminister Stephen Harper beskriver området som en krigssone. Svært få mennesker fikk behandling ved sykehus, noe som kan tyde på at de som ble rammet av eksplosjonene enten kom seg i sikkerhet eller døde. - Det er en svart-hvitt-situasjon, sier helseminister Rejean Hebert.Blant innbyggerne i Lac-Megantic er det også lite håp om å finne overlevende. - Vi er rimelig sikre på at kusinene til kjæresten min er døde nå. Det har bare ikke blitt bekreftet ennå, sier Ghislain Bisson, som så på TV da toget sporet av lørdag kveld. Foruten at det skranglet noe høyere enn ved togpasseringer ellers, fikk innbyggerne ikke noe forvarsel om ulykken som skulle etterlate sentrum av byen i ruiner.Tragedien har rammet den lille byen med bare 6000 innbyggere hardt. - Jeg håper for Guds skyld at ikke et eneste tog av denne typen passerer gjennom byen vår igjen, sier han til Reuters. Dersom ingen av de savnede blir funnet i live, har Lac-Megantic blitt offer for den verste ulykken i Canada siden en flystyrt kostet 64 mennesker livet i Chilliwack i British Columbia i 1956.Før ulykken sto toget parkert på grunn av et vaktskifte, ifølge visepresident Joseph McGonigle i Maine and Atlantic Railway. Det er fortsatt uklart hvordan det førerløse toget satte seg i bevegelse ned mot byen. - Vi er ikke sikre på hva som er skjedd, men lokomotivføreren gjorde alt etter boka. Han parkerte toget og ventet på avløsing, sier McGonigle. Hver tank rommer mer enn 100.000 liter råolje. Fire av tankene eksploderte da toget sporet av, og eksplosjonen var så kraftig at flammer ble slynget mer enn 100 meter opp i lufta. Flere bygninger er fullstendig ødelagt, deriblant Musi-Cafe, et bibliotek og flere butikker. Nå kritiseres myndighetene for at oljetransporten gikk rett gjennom sentrum av byen. Raymond Lafontaine mistet trolig både sin sønn og svigerdatter i ulykken. - De har sendt godstog med olje gjennom byen vår de siste to årene. Det er kriminelt, sier faren til The Globe and Mail. Også opposisjonspolitikere har nå gått ut offentlig og kritisert myndighetene for å ikke prioritere sikkerhet - og for å ha kuttet feil steder i budsjettet. VG Nett/ NTB
Bremsene på ulykkestoget kan ha løsnet før de 73 tankvognene med råolje løsnet og raste inn i landsbyen Lac-Megantic. Nesten 50 mennesker fryktes omkommet i det som kan ha vært den verste ulykken i Canada siden 1956.